Клеменс фон Метерних
Клеменс Венцел Непомук Лотар фон Метерних-Винеберг-Байлщайн () е австрийски политик, сред най-влиятелните фигури в европейската политика през първата половина на 19 век.

Биография 
Метерних е роден в Кобленц в семейство от дребната аристокрация. Дипломатическата му кариера започва, след като през 1795 се жени за внучката на австрийския канцлер Венцел фон Кауниц. Не след дълго е назначен за посланик на Австрия в Берлин, а през 1806 - в Париж. След поражението на Австрия от Наполеон Бонапарт през 1809 Метерних става външен министър и първоначално следва профренска политика, като организира женитбата на Наполеон за Мария Луиза Австрийска, дъщеря на император Франц II.

След поражението на Наполеон в Русия през 1812, Метерних се опитва да посредничи между воюващите страни, като в крайна сметка преминава на страната на победителите и се включва във войната срещу Франция. Той е ключов участник в преговорите по време на Виенския конгрес през 1815 и е сред инициаторите и основен поддръжник на създадената посредством Свещения съюз след него система на международните отношения в Европа, известна като равновесие на силите.

През следващите десетилетия Метерних управлява пълновластно Австрия и става известен като поддръжник на статуквото на континента. Той се противопоставя на либералните движения, както в Австрийската империя, така и в останалите страни. По време на Революцията от 1848 сред основните искания на тълпите във Виена е неговото отстраняване. На 13 март 1848 г., Метерних подава оставка и заминава със семейството си в Англия. Три години по-късно той се завръща и, без да заема официален пост, става един от близките съветници на император Франц Йосиф.

Външни препратки 
 Метерних и цензурата
 Княз Метерних
 Замък Кинсварт в западна Бохемия

Метерних (род)
Канцлери на Австрия
Австрийски политици
Министри на външните работи на Австрия
Посланици на Австрия
Починали във Виена
Носители на Ордена на Карлос III
Носители на Константиновия свещен военен орден на Свети Георги
Носители на Ордена на Свети Януарий